Trek swart aan op Swart Vrydag – toortsie.com
Trek swart aan op Swart Vrydag
Vandag is Swart Vrydag. Vandag doen hulle ‘n beroep op ons almal om swart klere aan te trek in simpatie met soveel vrouens en kinders wat in hulle huise geslaan en gemolesteer word. Die ergste van alles is dat dit nie net mans is wat vroue slaan nie, daar is ook baie mans wat deur vroue geslaan en gemolesteer word.
‘n Vorige keer het ek ‘n swart rok aangetrek en toe ons die oggend saam met die werkers Bybel lees, het ek aan hulle gesê hoekom ek ‘n swart rok aan het, dat ek die veldtog vir wreedheid teenoor vroue en kinders ondersteun, dat geen man die reg het om aan ‘n vrou te slaan nie, met die vuis te moker, met ‘n mes te steek nie. Deur dit te doen, bewys jy nie jy is ‘n man nie, jy bewys eintlik jy is ‘n barbaar.
Dis die boodskap wat ek ook vanoggend vir ons plaaswerkers gegee het, daar was egter net 3 plaaswerkers en ek en my man en die bestuurder. Maar ons almal het nodig om dit gereeld te hoor.
Wat ek eintlik wil vertel, is dat ek so 2 of drie maande nadat ek die vorige keer verduidelik het van die swart rok, toevallig ‘n dag weer die swart rok aanhet. Daardie oggend (twee maande ná Swart Vrydag), bid die plaaswerker dat God sal help dat mans nie hulle vroue sal slaan en mishandel nie!
Saai daardie saad, selfs al voel ons dis ‘n onbegonne taak, ons weet nooit waar dit opkom nie! Praat oor die veldtog met jou kollegas, as jy swart klere aanhet, noem dit terloops vir iemand, praat in julle personeelkamers daaroor. Kry ‘n gesprek aan die gang. Maaarrrr moenie iemand direk aanval of beskuldig nie, saai die saad in liefde en geduld, dan kry jy baie meer reg.
Next ›Die werksonderhoud
9 thoughts on “Trek swart aan op Swart Vrydag”